KIRJALLINEN KYSYMYS E-0006/02 esittäjä(t): Luis Berenguer Fuster (PSE) ja Joan Colom i Naval (PSE) komissiolle. Sähkökatkokset Espanjassa ja komission toimenpiteet.



Virallinen lehti nro 028 E , 06/02/2003 s. 0011 - 0012



KIRJALLINEN KYSYMYS E-0006/02 esittäjä(t): Luis Berenguer Fuster (PSE) ja Joan Colom i Naval (PSE) komissiolle (17. tammikuuta 2002) Aihe: Sähkökatkokset Espanjassa ja komission toimenpiteet Vastauksessaan kysymykseen E-2560/01(1) komissaari Monti ilmoitti 9. marraskuuta 2001, että komissiolla ei ole perusteita epäillä, että sähkökatkokset joillakin Espanjan alueilla johtuvat yhden tai useamman Espanjan sähkömarkkinoilla toimivan yrityksen harjoittamasta määräävän markkina-aseman hyväksikäytöstä. Sähkökatkoksia on esiintynyt jatkuvasti, ja viime aikoina ne ovat kylmien sääolosuhteiden vallitessa muodostuneet erittäin vakaviksi erityisesti Kataloniassa ja myös muissa itsehallintoyhteisöissä. Espanjan lehdistössä tämä tilanne on herättänyt suurta huomiota, eikä apua ole odotettavissa Espanjan hallitukselta, joka on saanut aikaan sähköalalla vallitsevan oligopolin. Kaikki asiantuntijat pitävät yhtenä syynä tilanteeseen sitä, että sähköyhtiöt eivät investoi. Ne ovat valinneet toimintatavakseen helpon vaihtoehdon, joka on ominaista määräävässä markkina-asemassa toimiville yrityksille. Kuluttajat suhtautuisivat suopeasti komission toimiin, joilla lopetettaisiin tällainen tilanne. Aikooko komissio ryhtyä toimenpiteisiin selvittääkseen, johtuuko tällainen tilanne sähköyhtiöiden määräävän markkina-aseman hyväksikäytöstä? Eikö komissio katso, että Espanjan lehdistössä julkaistujen uutisten perusteella on syytä epäillä, että kilpailua rajoittavaa toimintaa on ilmennyt? Katsooko komissio, että sähkökatkokset voivat johtua Espanjan sähköalan luonteesta? (1) EYVL C 115 E, 16.5.2002, s. 119. Mario Montin komission puolesta antama vastaus (7. maaliskuuta 2002) Kuten komissio esitti 9. marraskuuta 2001 arvoisalle parlamentin jäsenelle kirjalliseen kysymykseen E-2560/01 antamassaan vastauksessa, komissiolla ei ole perusteita väittää, että sähkön jakelukatkokset eräillä Espanjan alueilla johtuisivat jonkun tai usean Espanjan sähköntoimittajan väärinkäytöksistä. Espanjan lehdistössä julkaistut uutiset eivät anna aihetta muuttaa tätä käsitystä. Komissio katsoo, että eräillä Espanjan alueilla ilmenneiden sähkönjakelun keskeytyksien syiden tutkiminen kuuluu Espanjan energia-alan sääntelyviranomaisten tehtäviin. Näin ollen komissio ei aio aloittaa kilpailusääntöjen mukaista tutkimusta siitä, miksi yritykset, joiden tehtävänä on turvata sähkön siirto ja jakelu kaikkien taajuuksien sähkölinjoilla Espanjassa, ovat keskeyttäneet toimituksiaan. Yleisesti ottaen komissio katsoo edelleen, kuten myös 9. marraskuuta 2001 antamassaan vastauksessa, että kansallisten viranomaisten harjoittama sääntely on paras menetelmä turvata sähkön toimitusten jatkuvuus. Komissio katsoo kuitenkin, että sähkön sisämarkkinoilla toimitusvarmuudella on merkittävä yhteisöllinen ulottuvuus. Tästä syystä komissio esitti energian sisämarkkinoiden luomisesta maaliskuussa 2001 tekemissään ehdotuksissa jäsenvaltioille velvoitetta valvoa tuotannon ja kulutuksen tasapainoa ja järjestää tarvittaessa tarjouskilpailuja uusien voimaloiden rakentamisesta. Lisäksi komissio korosti Euroopan energia-infrastruktuurista 20. joulukuuta 2001 antamassaan tiedonannossa verkkojen välisen siirtoyhteyden merkitystä, jotta unionin yhteismarkkinoista voidaan hyötyä ja energian toimitusvarmuutta parantaa. Tiedonannossa on konkreettisia ehdotuksia myös Espanjan ja sen naapurimaiden välisistä siirtoyhteysmahdollisuuksista.